Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 1 Pv 893/13/1102	Bratislava II, 13.1.2014
EEČ : 2-9-33-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojej maloletej dcéry XXXXX, nar. XXXXX, vyplývajúcej mu z ustanovenia § 62 zákona č. 36/2005 Z. z. o rodine, deklarovanej mu aj rozsudkom Okresného súdu XXXXX XXXXX sp. zn. XXXXX zo dňa XXXXX, právoplatným dňa XXXXX, mesačne vo výške 1.200,- Sk (39,83 €), vopred vždy do 15- teho dňa v mesiaci k rukám matky oprávneného dieťaťa XXXXX, bytom XXXXX, XXXXX, si túto svoju zákonnú vyživovaciu povinnosť vôbec neplnil od mesiaca december 2012 do mesiaca december 2013 (vrátane), čím mu vznikol dlh na výživnom vo výške 517,79 €, pričom v rozhodnom období nebol zamestnaný a uvedeného konania sa dopustil napriek tomu, že trestným rozkazom Okresného súdu XXXXX XXXXX sp.zn. XXXXX zo dňa 02.05.2013, právoplatným dňa 11.06.2013, bol odsúdený za trestný čin zanedbania povinnej výživy podľa § 207 ods. 1 Trestného zákona

lebo zanikla trestnosť činu

Odôvodnenie:
	Vyšetrovateľ Odboru kriminálnej polície Okresného riaditeľstva Policajného zboru Bratislava II viedol pod č.v.s. XXXXX trestné stíhanie obvineného XXXXX (ďalej aj ako „obvinený“) pre prečin zanedbania povinnej výživy podľa § 207 ods.1, ods. 3 písm. c) Trestného zákona na vyššie uvedenom skutkovom základe.

Dňa 10.01.2014 predložil vyšetrovateľ prokurátorke Okresnej prokuratúry Bratislava II príslušný spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku, ktorého preskúmaním som dospela k záveru, že je dôvodný. 

Dokazovaním vykonaným v priebehu vyšetrovania boli zistené nasledovné skutočnosti:

	Trestné oznámenie a zápisnica o výsluchu XXXXX (ďalej aj ako „matka oprávneného dieťaťa“), rodný list, potvrdenie o návšteve školy a rozsudok Okresného súdu XXXXX XXXXX  sp. zn. XXXXX preukazovali, že obvinený mal zákonnú vyživovaciu povinnosť voči maloletej dcére XXXXX (ďalej aj ako „oprávnené dieťa“) vo vyššie uvedenom rozsahu. 

Z trestného oznámenia matky oprávneného dieťaťa vyplynulo, že obvinený si túto svoju zákonnú vyživovaciu povinnosť vôbec neplnil od mesiaca december 2012 do mesiaca december 2013 (vrátane), čím mu vznikol dlh na výživnom vo výške 517,79 €. Obvinený sa k spáchaniu skutku priznal, pričom zo zabezpečených správ vyplynulo, že v rozhodnom období nebol zamestnaný.

Po vznesení obvinenia obvinený jednorazovou platbou poukázanou na bankový účet matky oprávneného dieťaťa uhradil celý dlh na výživnom za obdobie od december 2012 do mesiaca december 2013 (vrátane). Uvedenú skutočnosť potvrdila vo svojej výpovedi aj matka oprávneného dieťaťa, pričom do vyšetrovacieho spisu doložila potvrdenie o uskutočnení uvedenej platby (č.l. 26-27). Neplnenie vyživovacej povinnosti obvineným pritom nezanechalo na oprávnenom dieťati trvalo nepriaznivé následky.

Zhodnotením vyššie uvedených skutočností možno konštatovať, že z vykonaných dôkazov vyplýva dostatočne odôvodnený záver, že skutok, ktorý napĺňal znaky trestného činu zanedbania povinnej výživy podľa § 207 ods. 1, ods. 3 písm. c Trestného zákona, sa stal a spáchal ho obvinený. Vzhľadom k tomu, že z vykonaných dôkazov tiež vyplynulo, že obvinený dňa 29.11.2013 uhradil celý dlh na výživnom voči oprávnenému dieťaťu na bankový účet matky oprávneného dieťaťa, pričom neplnenie vyživovacej povinnosti nezanechalo na oprávnenom dieťati nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1, ods. 3 písm. c Trestného zákona podľa § 86 ods. 1 písm. a) Trestného zákona zanikla. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 ods. 1 písm. a) Trestného zákona trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry Bratislava II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka